Som en halvstuderet røver stjæler Søren Espersen løsrevne pointer fra kulturradikale forfædre som Georg Brandes og Poul Henningsen. Espersen gentager og gentager, at kritikken står i centrum hos de samfundsrevsere. Og ja. Uden kritik, ingen kulturradikalisme. Men det sidste, som kulturradikalismen handler om, er at sætte mennesker i bås.

Og det gør DF. DF blander ekstremisme, salafisme og islamisme i en stor pærevælling, som de kalder ’islam’. Men jeg nægter at lave en grovkornet analyse af 1,6 mia. muslimer.

Jeg nægter at pakke Danmark ind i pigtråd ud fra en fordom om, at muslimerne er snerpede, feudale og sexforskrækkede. Jeg nægter at vende ryggen til uskyldige børn, der flygter fra bomberegn og syreangreb, blot fordi en bunke røvhuller i Danmark har lavet en bande, de kalder ’Loyal to Familia’.